བཅོམ་ལྡན་འདས་ཀྱིས་བདེན་བཞི་གསུང་ཡོང་དུས།བདེན་བཞིའི་ངོ་ལ་བཟླས་པ་ཟེར་བ་དེ་གསུངས་ཚར་བའི་རྗེས་ལ།བདེན་བཞིའི་བྱ་བ་ལ་བཟླས་པ་ཟེར་བ་དེ།བྱ་བ་ལ་བཟླས་པ་ཟེར་བ་དེས་བླང་དོར་གསུངས་ཀྱི་ཡོད་པ་རེད།སྡུག་བསྔལ་ཤེས་པར་བྱ།ཀུན་འབྱུང་སྤང་བར་བྱ།འགོག་པ་མངོན་དུ་བྱ།ལམ་བསྒོམ་པར་བྱ།དེས་བླང་དོར་གྱི་གནས་གང་འདྲ་ཞིག་སྟོན་པ་རེད་ཟེར་ན།སྡུག་བསྔལ་ཟེར་བ་དེ་ཤེས་དགོས་ཀྱི་རེད་ཟེར།སྡུག་བསྔལ་ཤེས་དགོས་ཀྱི་རེད་གསུངས་པ་དེ།འདུ་བྱེད་ཀྱི་སྡུག་བསྔལ་གཙོ་བོར་གསུངས་ཀྱི་ཡོད་པ་རེད།